Nariadenie Rady (ES) č. 3050/95
z 22. decembra 1995,
ktorým sa dočasne pozastavuje uplatňovanie autonómnych ciel podľa Spoločného colného sadzobníka pre celý rad výrobkov určených na konštrukciu, údržbu a opravy lietadiel
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na článok 28 tejto Zmluvy,
so zreteľom na návrh Komisie,
keďže výroba výrobkov, na ktoré sa odvoláva toto nariadenie, v súčasnosti v rámci spoločenstva buď nezodpovedá potrebám, alebo vôbec neexistuje a výrobcovia preto nie sú schopní uspokojovať potreby odberateľov z príslušných odvetví v rámci spoločenstva;
keďže je v záujme spoločenstva, aby na tieto výrobky dočasne a v celom rozsahu pozastavila uplatňovanie autonómnych colných sadzieb podľa Spoločného colného sadzobníka;
keďže rozhodnutie o dočasnom pozastavení týchto autonómnych colných sadzieb spoločenstva by malo prijať spoločenstvo;
keďže nariadenia, ktorými sa dočasne pozastavuje uplatňovanie autonómnych colných sadzieb spoločenstva pre lietadlá, sa za posledné roky vo svojej podstate nezmenili; keďže vzhľadom na túto skutočnosť v úsilí zracionalizovať uvedenie príslušných opatrení do účinnosti sa zdá vhodné, aby sa neobmedzila doba platnosti tohto nariadenia vzhľadom na to, že v prípade potreby možno jeho pôsobnosť zmeniť nariadením Rady;
keďže rozhodnutiami Rady alebo Komisie, ktorými sa mení a dopĺňa kombinovaná nomenklatúra a tarifné kódy, sa nezavádzajú žiadne podstatné zmeny; keďže v záujme zjednodušenia by sa Komisia po konzultácii s Výborom pre Colný kódex mala splnomocniť, aby vykonala potrebné zmeny, doplnky a technické úpravy tohto nariadenia,
PRIJALA TOTO NARIADENIE:
Článok 1
Autonómne colné sadzby podľa Spoločného colného sadzobníka pre výrobky uvedené v prílohe sa dočasne pozastavujú v celom rozsahu v prípade, že uvedené výrobky sú určené na konštrukciu, údržbu a opravy lietadiel s hmotnosťou bez nákladu nad 2000 kg. Kontrola konečného použitia sa vykonáva podľa článkov 291 až 304 nariadenia Komisie (EHS) č. 2454/93 z 2. júla 1993, ktorým sa prijímajú ustanovenia na vykonanie nariadenia Rady (EHS) č. 2913/92 ustanovujúceho Colný kódex spoločenstva [1].
Článok 2
Komisia prijme v súlade s postupom, ktorý ustanovuje článok 3, doplnky a technické úpravy, ktoré si vynútili zmeny v kombinovanej nomenklatúre a tarifných kódoch.
Článok 3
1. Komisii poskytne pomoc Výbor pre Colný kódex vytvorený podľa článku 247 nariadenia Rady (EHS) č. 2913/92 [2].
2. Zástupca Komisie predkladá výboru návrh opatrení, ktoré sa majú prijať. Výbor vydá svoje stanovisko k tomuto návrhu v termíne, ktorý predseda určí podľa naliehavosti veci. Stanovisko sa vydáva na základe väčšiny, ktorú ustanovuje článok 148 (2) Zmluvy o založení ES, ak ide o rozhodnutia, ktoré Rada musí prijať na návrh Komisie. Váha hlasov zástupcov členských štátov vo výbore sa určuje spôsobom, ktorý je uvedený v spomínanom článku. Predseda sa na hlasovaní nezúčastňuje.
Komisia prijme opatrenia, ktoré sú okamžite uplatniteľné. Avšak v prípade, že tieto opatrenia nie sú v súlade so stanoviskom výboru, Komisia s nimi bezodkladne oboznámi Radu. V tom prípade Komisia odloží uplatňovanie opatrení, na ktorých sa uzniesla, na dobu troch mesiacov od dátumu tohto oznámenia.
Rada konajúca na základe kvalifikovanej väčšiny môže v termíne, ktorý sa uvádza v predchádzajúcom pododseku, rozhodnúť inak.
3. Výbor môže preskúmať každú otázku týkajúcu sa uplatňovania tohto nariadenia, ktorú vzniesol jeho predseda buď z vlastnej iniciatívy, alebo na žiadosť niektorého členského štátu.
Článok 4
Toto nariadenia nadobúda účinnosť dňom jeho uverejnenia v Úradnom vestníku Európskych spoločenstiev.
Bude sa uplatňovať od 1. januára 1996.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli dňa 22. decembra 1995